十國春秋/卷032

以2024年10月10日从维基文库导出

←

卷三十一‧南唐十七

十國春秋 卷032‧南唐十八

作者：吳任臣　清

卷三十三‧南唐十九

→

裴長史　徐幼文　占夢僧　吴廷紹　李延珪

裴長史，失其名，新羅國人，慕華來歸，居之建州城中，長史則其本國官稱也。後主朝金陵危困，建州通守查元方知其有伎術，遣赴金陵。五月，行至歙州，長史託疾不進，密告刺史龔慎儀、監軍軫鎬曰：“有狀託之附奏。”中言金陵事者五：一，金陵立春節後有災，寧謐無事；二，潤州城九月當陷；三，朱令贇氣候不過池州；四，江州血氣覆城；五，明年春末夏初，血塗原野。已而皆如其言。

徐幼文，得索紞占夢之法，爲人斷休咎，多奇中。馮延魯子僎舉進士，一夕夢登崇孝寺幡刹極高處，打方響，詣幼文叩之。幼文曰：“雖有聲價，至下地耳。”明年，僎成名。或有誚其無驗者，幼文曰：“誠如吾語，後當知之。”未數日，中書奏主司取士不當，遂追牓御試，僎果覆落。

占夢僧，不知何地人。馮延巳鎮臨川，聞朝議已有除替，一夜夢通舌生毛，僧解之曰：“毛生舌間，不可薙也。相公其未替乎？”旬日間果寢命。吴廷紹，爲太醫令。烈祖因食飴，喉中噎，國醫皆莫能治。廷紹尚未知名，獨謂當用楮實湯，遂進一服，疾失去。馮延巳苦腦中痛，數日不減，廷紹密詰厨人曰：“相公平日嗜何等？”對曰：“多食山雞、鷓鴣。”廷紹曰：“吾得之矣。”投以甘豆湯，亦愈。羣醫默識之，他日取用，多不驗。或叩之，答曰：“噎因甘起，故以楮實湯治之。山雞、鷓鴣皆食烏頭、半夏，故以甘豆湯解其毒耳。”聞者大服。

李廷珪，工造墨。與父超自易水來江南，定居歙州。初姓奚，後賜姓李氏。廷珪弟廷璋，子文用，皆襲其業，輟耕録又言廷珪有弟廷寬、承宴，文用爲承宴之子。然多不及廷珪。江南以澄心堂紙、龍尾硯按龍尾硯，元宗時硯官李少微造，見潛溪集。及廷珪墨爲文房三寶。當其時有貴族常誤遺廷珪墨一丸於池中，疑爲水所壞，因不復取，既逾月，臨池飲，偶墜金器，乃令善泅者下取之，併得所遺墨，光色不變，表裏若新，緣是世多知寶藏云。又南唐拾遺記載韓熙載延歙工朱逢燒墨，命其所曰化松堂，墨曰“元中子”，又自名麝香月篋而寶之。又輟耕録紀南唐墨工，李氏外有耿文政、耿文壽、盛通、盛真諸人，附記於此。

御厨　楊花飛楊名高　李家明　王感化　李冠

御厨，失其姓名，故唐長安舊人也。從中使至江表，聞崔胤誅北司，遂亡命，而御厨留事吴。及烈祖受禪，御膳宴設頼之，畧有中朝承平遺風。其食味有鷺鷥餅、天喜餅、駞蹄餤、春分餤、密雲餅、鐺糟炙、瓏璁餤、紅頭簽、五色餛飩，子母饅頭諸法，一時稱爲精絶。

楊花飛者，保大初居樂部。元宗初嗣位，春秋鼎盛，留心内寵，宴私擊鞠，畧無虚日。常乘醉命花飛奏水調詞進酒，花飛惟歌“南朝天子愛風流”一句，如是者數四。元宗悟，覆盃大懌，厚賜金帛，以旌敢言，且曰：“使孫、陳二主得此一語，固不當有銜璧之辱也。”馬令南唐書以此事屬王感化，今從陸游南唐書。翼日，罷諸宴賞，勵精庶事，圖閩弔楚，幾致强霸。時又有楊名高者，本名復，名高其優名也。寓黄幡綽，著笑林，頗行於時，辭鄙不載。

李家明，廬州人，與楊花飛爲同伍，善詼諧滑稽。保大初，晉王景遂等皆以皇弟加爵，而恩未及臣下。家明因曲宴日俳戲，爲翁媪列坐，諸婦進飲食，拜禮頗繁，翁媪怒曰：“自家官自家家，何用多拜邪！”元宗笑曰：“吾爲國主，恩不外覃。”由是百官進秩有差。常從元宗遊後苑，元宗登臺望鍾山曰：“雨卽至矣。”家明曰：“雨雖來，必不敢入城。”元宗怪而問之，家明曰：“懼陛下重税。”元宗遂命榷務減征之半。宋齊丘止一子輙死，悲哭逾月，齊王景達勉之不肯止，家明曰：“是易喻爾。”作紙鳶，大書其上曰：“一子不能捨，如讓皇百口何！”縱之墜其庭中，齊丘取觀，抆淚而出。

鄱陽王延政至金陵，公卿宴於邸第，延政吝賜予，家明謔之曰：“賤工無伎，告大王乞賜一物，大殷平天冠今已無用，家明敢取爲優服。”延政默然，因怏怏病薨。又江南野史云：嗣主于苑中命元僚臨池而釣，諸臣皆屢引其鱗，惟嗣主無所獲。家明見其猶豫，乃曰：“臣昧死敢上芻蕘。”曰：“玉甃金鈎興正濃，碧池春暖水悠溶。凡鱗不敢吞香餌，知道君王合釣龍。”嗣主大喜。又家明母死，會嗣主聽政之暇，坐于便殿，書草字。家明因詐曰：“臣每竊學人署字，與之不疑。”嗣主曰：“卿能學孤否？”家明曰：“臣雖愚魯，願效神蹤。”嗣主乃于麻紙上大押字，命試學焉。家明得之，輙於草字上書云：“宣州于上供庫錢二百千付家明安母親。”嗣主見之大笑，因而賜焉。

元宗失江北，遷南都，龍舟至趙屯，舉酒望皖公山曰：“好青峭數峯不知何名？”家明對曰：“此舒州皖公山也。”因獻詩曰：“皖公山縱好，不落御觴中。”元宗太息，爲罷酒。馬令南唐書載家明詩云：“龍舟輕󲇇錦帆風，正值宸遊望遠空。迴首皖公山色翠，影斜不到壽盃中。”與此不同。後主時，家明老而無寵。又南唐拾遺記載金陵有樂官山，南唐樂官所葬處也。宋初下南唐，諸將置酒作樂，樂人大慟，殺之，聚瘞此山，因名。附記于此。

王感化，建州人。善謳歌，聲韻悠揚，清振林木。初隸光山樂籍，後入金陵，繫樂部爲歌板色。保大中絶有寵。元宗暑月曲宴相臣嚴續等于北苑，有老牛息大樹之陰，命樂工詠之，感化遽進曰：“困臥斜陽噍枯草，近來問喘更無人。”續等有慚色。江南野史又以此詩爲李家明所詠。元宗常作浣溪紗二闋，手書賜感化，“菡萏香銷翠葉殘”與“手捲珠簾上玉鈎”是也。後主卽位，感化以詞札上，後主感動，優賞之。詩話類編曰：李嗣主宴苑中，有白野鵲飛集，嗣主令感化賦詩，應聲曰：“碧山深洞恐遊遨，天與蘆花作羽毛。要識此來棲宿處，上林瓊樹一枝高。”嗣主大悦，手寫浣溪紗賜之，云云。又曰：感化少聰敏，未曾執卷，而多識，善爲詞。建州節帥萬代餞别，感化獻詩曰：“旌旆赴天臺，溪山曉色開。一家悲更喜，迎佛送如來。”又題“怪石”一聯云：“草中誤認將軍虎，山上曾爲道士羊。”

李冠者，散樂也。善吹洞簫，悲壯入雲。元宗將召隸教坊，會軍旅事興，不暇。未幾，元宗殂，國家多故，音樂之事遂成衰減。初，司徒李建勳號知音，遇冠，絶歎賞之。建勳死，冠無所依，因渡北遊，流落梁、宋間。每醉，輙登市樓作數曲，聽者慘沮，人以比李龜年丁天寶之末云。冠一作冠子。又南唐近事云：進士李冠子善吹中管，妙絶當代。上饒郡公常聞于元宗，元宗甚欲召對，屬淮甸多故，盤桓期月，戎務日繁，竟不獲見。出關日，李建勳贈一絶云：“韻如古澗長流水，怨似秋枝欲斷蟬。可惜人間容易聽，新聲不到御樓前。”以冠子爲進士，未識所據。

彭利用

彭利用，廣陵人也。周師下淮南，利用南奔，僑居廬陵。性朴鄙，雖燕居，對家人稚子必據書史，斷章破句以代常譚，俗謂之“掉書袋”，因目爲“彭書袋”。時有問其姓者，對曰：“隴西之遺苗，昌邑之餘胄。”又問其居處，對曰：“生自廣陵，長僑螺渚。”其僕夫常有過，利用責之曰：“始我以爲紀綱之僕，人百其身，賴爾同心同力，左之右之。今乃中道而廢，侮慢自賢，而今而後，過而勿改，予當循公滅私，撻諸市朝，任汝自西自東，以遨以遊而已。”又利用喪父，客過唁之，對曰：“家君不幸短命，諸子餬口四方。歸見相如之壁，空餘仲堪之棺。實可痛心疾首，不寒而慄。”遂大慟。會鄰家火，利用往救，徐望之曰：“煌煌然，赫赫然，不可嚮邇。自鑽燧而降，未有若斯之盛，其可撲滅乎？”又常偕賓客遠遊，俄不告而返，詰旦復至。問之故，利用曰：“忽思朱亥之椎，猶倚陳平之户，切恐數鈞之重，轉傷六尺之孤。”其言類俳謔多如此。利用雖舉進士，坐是六上不第。年六十，一夕宴寢而卒。利用故腐儒，以其語涉俳笑，姑依馬氏附談諧之末。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Blahhmosh

- 囍鵲

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

十國春秋/卷032

关于